
1. ------IND- 2020 0544 A-- LV- ------ 20210120 --- --- FINAL
BUNDESGESETZBLATT (FEDERĀLAIS TIESĪBU AKTU VĒSTNESIS)
AUSTRIJAS REPUBLIKA
2020. gads	Izdots 2020. gada 23. decembrī	I daļa
151. federālais likums:	Likums par komunikācijas platformām un Likums par grozījumiem Federālajā likumā par Austrijas sakaru iestādes izveidošanu (KommAustria-Gesetz) (NR: GP XXVII RV 463 AB 509, 69. lpp. BR: 10457 AB: 10486, 917. lpp.)
Nr. 151, Federālais likums, ar ko izsludina Likumu par komunikācijas platformām un groza Likumu par Austrijas sakaru iestādes izveidošanu
Nacionālā padome ir nolēmusi šādi.
1. pants
Federālais likums par pasākumiem lietotāju aizsardzībai komunikācijas platformās (Likums par komunikācijas platformām — Kommunikationsplattformen-Gesetz, KoPl-G)
1. nodaļa
Vispārīgi noteikumi un definīcijas
Priekšmets un darbības joma
1. pants. 1. Šis federālais likums paredzēts, lai atbildīgi un pārredzami rīkotos ar lietotāju ziņojumiem par turpmāk norādīto saturu komunikācijas platformās un tūlītēji apstrādātu šādus ziņojumus.
2. Šis federālais likums attiecas uz vietējiem un ārvalstu pakalpojumu piedāvātājiem, kas komerciālos nolūkos piedāvā komunikācijas platformas (2. panta 4. punkts), izņemot:
1)	ja to reģistrēto lietotāju skaits, kuriem iepriekšējā kalendārajā gadā atļauts piekļūt komunikācijas platformai Austrijā, bija mazāks par vidēji 100 000 cilvēkiem; un
2)	ja apgrozījums, kas iepriekšējā kalendārajā gadā sasniegts, izmantojot komunikācijas platformu Austrijā, bija mazāks par 500 000 EUR.
3. Tādu komunikācijas platformu pakalpojumu sniedzēji:
1)	kas piedāvā tikai preču vai pakalpojumu starpniecības vai pārdošanas pakalpojumus, kā arī nekustamo īpašumu vai darba sludinājumu starpniecību;
2)	kuru galvenais mērķis ir nodrošināt bezpeļņas:
a)	tiešsaistes enciklopēdijas; vai
b)	izglītības un mācību platformas zināšanu nodošanai; vai
3)	kuras piedāvā plašsaziņas līdzekļu uzņēmumi (1. panta 1. punkta 6) apakšpunkts Plašsaziņas līdzekļu likumā (Mediengesetz, MedienG), BGBl. Nr. 314/1981) tiešā saistībā ar to žurnālistu darbā veidotu saturu,
jebkurā gadījumā ir atbrīvoti no pienākumiem, kas noteikti šajā federālajā likumā.
4. Šā federālā likuma pienākumi neattiecas uz video koplietošanas platformas pakalpojumu piedāvātājiem (2. panta 12) apakšpunkts) saistībā ar platformā piedāvātājiem raidījumiem (2. panta 9) apakšpunkts) un lietotāju radītiem video (2. panta 7) apakšpunkts).
5. Pēc pakalpojumu sniedzēja pieprasījuma uzraudzības iestādei jānosaka, vai tas ietilpst šā federālā likuma darbības jomā.
6. Uzraudzības iestāde uztur un piemēroti publicē sarakstu ar pakalpojumu sniedzējiem, uz kuriem attiecas šis federālais likums. Sarakstam, ko katrā gadījumā ik gadu aktualizē, ir deklaratīva nozīme. Ja, pildot savus uzdevumus, uzraudzības iestāde secina, ka sarakstā iekļautā informācija vairs neatbilst faktiem, tā veic atbilstošu labojumu.
Jēdzienu definīcijas
2. pants. Federālajā likumā ir šādas jēdzienu definīcijas:
1)	pastāvīgā pārstāvniecība: pastāvīgs komersants, kas pilnībā vai daļēji veic pakalpojumu sniedzēja darbību;
2)	informācijas sabiedrības pakalpojums: pakalpojums, ko parasti par maksu attālināti sniedz elektroniski pēc saņēmēja individuāla pieprasījuma (1. panta 1. punkta 2) apakšpunkts 1999. gada Paziņošanas likumā (Notifikationsgesetz 1999, NotifG 1999), BGBl. I Nr. 183/1999), it īpaši preču un pakalpojumu pārdošana tiešsaistē, tiešsaistes informācijas piedāvājumi, tiešsaistes reklāma, elektroniskās meklētājprogrammas un datu pieprasījumu iespējas, kā arī pakalpojumi, kas pārraida informāciju, izmantojot elektronisko tīklu, kas nodrošina piekļuvi šādam tīklam vai saglabā lietotāja informāciju (3. panta 1) apakšpunkts E-komercijas likumā (E-Commerce-Gesetz, ECG, BGBl. I Nr. 152/2001);
3)	pakalpojumu sniedzējs: fiziska vai juridiska persona, kas piedāvā komunikācijas platformu;
4)	komunikācijas platforma: informācijas sabiedrības pakalpojums, kura galvenais mērķis vai būtiska funkcija ir padarīt iespējamu ziņojumu vai prezentāciju ar intelektuālu saturu vārdos, rakstos, skaņās vai attēlos apmaiņu starp lietotājiem un lielāku citu lietotāju grupu;
5)	mātes uzņēmums: uzņēmums, kas kontrolē vienu vai vairākus meitasuzņēmumus UGB 244. panta izpratnē, dRGBl. S 219/1897;
6)	lietotājs: jebkura persona, kas izmanto komunikācijas platformu, neatkarīgi no tā, vai tā ir reģistrēta attiecīgajā komunikācijas platformā;
7)	lietotāja radīts video: tāda kustīgu attēlu secība ar skaņu vai bez tās, kas neatkarīgi no garuma ir atsevišķs elements un ko radījis lietotājs, un ko tas vai kāds cits lietotājs augšupielādējis video koplietošanas platformā;
8)	pretlikumīgs saturs: saturs, kas objektīvi realizē kādu no šīm nodarījuma pazīmēm un nav pamatots: piespiešana (StGB. 105. pants, BGBl. Nr. 60/1974), bīstami draudi (StGB 107. pants), uzstājīga vajāšana (StGB 107.a pants), pastāvīga uzmākšanās, izmantojot telesakarus (StGB 107.c pants), apsūdzība par jau noraidītu noziedzīgu darbību (StGB 113. pants), apvainojums (StGB 115. pants), neatļauta attēlu uzņemšana (StGB 120.a pants), šantāža (StGB 144. pants), reliģisko mācību nievāšana (StGB 188. pants), nepilngadīgo pornogrāfiska attēlošana (StGB 207.a pants), seksuāla kontakta uzsākšana ar nepilngadīgajiem (StGB 208.a pants), teroristiska apvienība (StGB 278.b pants), musināšana teroristiska nodarījuma izdarīšanai (StGB 278.f pants), mudināšana veikt teroristiskus nodarījumus un teroristu nodarījumu atbalstīšana (StGB 282.a pants), naida kurināšana (StGB 283. pants), Likuma par aizliegumiem 3.d pants, 3.g pants vai 3.h pants, StGBl. Nr. 13/1945;
9)	raidījums: audiovizuāla plašsaziņas līdzekļa pakalpojuma atsevišķa, noslēgta daļa, kas neatkarīgi no sava garuma sastāv no kustīgu attēlu secības ar skaņu vai bez tās un ir plašsaziņas līdzekļu pakalpojumu piedāvātāja sagatavotas raidījumu programmas vai kataloga sastāvdaļa; ar šo jēdzienu it īpaši saprot spēlfilmas, videoklipus, sporta pārskatus, situāciju komēdijas, dokumentālās filmas, ziņu, mākslas un kultūras raidījumus, bērnu raidījumus un oriģinālus produktus;
10)	meitas uzņēmums: mātes uzņēmuma saskaņā ar 244. pantu Komerclikumā (Unternehmensgesetzbuch, UGB), dRGBl. 219. lpp./1897, kontrolēts uzņēmums, tostarp katrs mātes uzņēmuma netieši kontrolēts meitas uzņēmums;
11)	uzņēmumu grupa: pakalpojumu sniedzēja mātes uzņēmums, visi tā meitas uzņēmumi un visi citi ar tiem saimnieciski un juridiski saistītie uzņēmumi;
12)	video koplietošanas platforma: tāds pakalpojums saskaņā ar Līguma par Eiropas Savienības darbību 56. un 57. pantu, kura galvenais mērķis vai nodalāma pakalpojuma daļa, vai pakalpojuma būtiska funkcija ir nodrošināt sabiedrībai tādus raidījumus (9) apakšpunkts) vai tādus lietotāja radītus video (7) apakšpunkts), vai abus, par kuriem platformas piedāvātāji nenes redakcionālu atbildību, izmantojot elektroniskus sakaru tīklus saskaņā ar 2. panta 1) apakšpunktu Direktīvā (ES) 2018/1972 par Eiropas Elektronisko sakaru kodeksa izveidi (OV L 321, 17.12.2018., 36. lpp.), lai informētu, izklaidētu vai izglītotu, un kuru organizēšanu, ieskaitot automatizētus līdzekļus vai algoritmus, it īpaši ar norādījumiem, marķējumiem vai izkārtojumu, nosaka platformas piedāvātājs.
2. nodaļa
Prasības komunikācijas platformām
Ziņošanas un izskatīšanas procedūra
3. pants. 1. Pakalpojumu sniedzēji izveido efektīvu un pārredzamu procedūru, kā rīkoties un apstrādāt ziņojumus par komunikācijas platformā pieejamu it kā nelikumīgu saturu.
2. Šādu procedūru jebkurā gadījumā veido tā, lai lietotāji komunikācijas platformā, izmantojot viegli atrodamas, pastāvīgi pieejamas un ērti izmantojamas funkcijas:
1)	pakalpojumu sniedzējam varētu paziņot par saturu kopā ar novērtējumam nepieciešamajiem datiem;
2)	saņemtu paskaidrojumu par to, kā tiks izskatīts ziņojums un kāds bija attiecīgās procedūras rezultāts; un
3)	nekavējoties tiktu informēti par lēmuma saistībā ar attiecīgā ziņojuma izskatīšanu galvenajiem iemesliem, tostarp par iespējamo izņemšanas vai bloķēšanas laiku, un par iespēju iesniegt iesniegumu par pārskatīšanas procedūras veikšanu (4. punkts), kā arī dalību sūdzību iesniegšanas procedūrā (7. pants), turklāt šī informācija jāsniedz arī tiem lietotājiem, kuriem attiecīgais saturs saglabāts komunikācijas platformā.
3. Turklāt pakalpojumu sniedzējiem, veidojot ziņošanas procedūras iekšējo organizāciju:
1) jārūpējas par to, lai paziņotais saturs:
a)	ja tā pretlikumība jau ir acīmredzama personai bez juridiskas izglītības, neveicot turpmāku izmeklēšanu, nekavējoties, bet ne vēlāk kā 24 stundu laikā pēc ziņojuma saņemšanas tiek izņemts, vai arī piekļuve tam tiek bloķēta;
b)	ja tā pretlikumība tiek konstatēta tikai pēc detalizētas pārbaudes, nekavējoties tiek izņemts pēc šīs pārbaudes pabeigšanas, tomēr ne vēlāk kā septiņu dienu laikā pēc ziņojuma saņemšanas, vai piekļuve tam tiek bloķēta;
2) bloķēšanas vai dzēšanas gadījumā nodrošina attiecīgo saturu, tā izveides laiku un datus, kas nepieciešami tā lietotāja identificēšanai, kuram komunikācijas platformā saglabāts attiecīgais saturs, un jau pie pakalpojumu sniedzēja esošos datus pierādījumu iegūšanai, tostarp kriminālvajāšanas vajadzībām, un glabā ne ilgāk kā desmit nedēļas; šo periodu var pārsniegt, ja atsevišķos gadījumos tiesībsargājošā iestāde ir izteikusi skaidru pieprasījumu, ja pretējā gadījumā tiktu traucēta pierādījumu saglabāšana; datus dzēš, ja apstrādes pamatā esošais nolūks vairs nepastāv.
4. Pakalpojumu sniedzējiem jānodrošina arī efektīva un pārredzama procedūra, lai pārskatītu to lēmumu bloķēt vai dzēst paziņoto saturu (3. punkta 1) apakšpunkts). Pārskatīšana ir jāveic, ja:
1)	satura bloķēšanas vai dzēšanas neizpildīšanas gadījumā lietotājs, kurš iesniedza ziņojumu, divu nedēļu laikā pēc lēmuma saņemšanas iesniedz pieprasījumu par šā lēmuma pārskatīšanu (3. punkta 2) apakšpunkts);
2)	satura bloķēšanas vai dzēšanas gadījumā lietotājs, kuram saturu saglabāja komunikācijas platformā, divu nedēļu laikā pēc lēmuma saņemšanas iesniedz pieteikumu par šā lēmuma (3. punkta 2) apakšpunkts) pārskatīšanu.
Pakalpojuma sniedzējam nekavējoties jāinformē 1) un 2) apakšpunktā minētie lietotāji par pārskatīšanas rezultātiem. Pārskatīšanas procedūra jāpabeidz divu nedēļu laikā pēc pieteikuma iesniegšanas.
5. Personas datus par personu, kas sniedz ziņojumu, drīkst izpaust tikai šai personai.
6. Pakalpojuma sniedzējam nav pienākuma veikt ziņošanas vai pārskatīšanas procedūru, ja, pamatojoties uz saņemto ziņojumu veidu vai biežumu, viņš ar varbūtību, kas robežojas ar pārliecību, var pieņemt, ka ziņojumi ir vai nu automatizēti, vai citādi ierosināti ļaunprātīgi.
7. Uzraudzības iestāde ar rīkojuma var izsludināt detalizētākus noteikumus par ziņošanas procesa kārtību, it īpaši attiecībā uz šajā gadījumā izmantoto ziņošanas veidlapu minimālajiem standartiem.
Pārskata sniegšanas pienākums
4. pants. 1. Pakalpojumu sniedzējiem ir pienākums katru gadu (attiecībā uz komunikācijas platformām, kurās reģistrēts vairāk nekā miljons lietotāju — reizi pusgadā) sagatavot pārskatu par iespējami pretlikumīga satura ziņojumu apstrādi. Ne vēlāk kā mēnesi pēc pārskatā iekļautā laika posma beigām pārskatu iesniedz uzraudzības iestādei un vienlaicīgi to pastāvīgi un viegli atrodami dara pieejamu savā tīmekļa vietnē.
2. Pārskatā jāiekļauj vismaz šādi punkti:
1)	vispārīga informācija, kādus pasākumus pakalpojumu sniedzējs veic, lai platformā nepieļautu pretlikumīgu saturu;
2)	ziņošanas procedūras noformējuma un izmantošanas vienkāršības līmeņa (3. panta 1. līdz 3. punkts) apraksts, kā arī lēmumu pieņemšanas kritēriji nelegāla satura dzēšanai vai bloķēšanai, tostarp darbības, kas veiktas, lai noteiktu, vai saturs ir pretlikumīgs, vai ir pārkāpti starp pakalpojumu sniedzēju un lietotāju noslēgtie līguma noteikumi; 
3)	pārskata periodā saņemto ziņojumu par iespējamo pretlikumīgo saturu skaits;
4)	pārskats par to ziņojumu par iespējamu pretlikumīgu saturu skaitu, kuru dēļ pārskata periodā tika dzēsts vai bloķēts apstrīdētais saturs, tostarp informācija par to, kurš pārbaudes posms (2) apakšpunkts) izraisīja dzēšanu vai bloķēšanu, kā arī apkopojošs satura veida apraksts;
5)	pārskats par pārskatīšanas procedūras skaitu, saturu un rezultātu (3. panta 4. punkts);
6)	organizācijas, personāla un tehniskā aprīkojuma, par ziņojumu apstrādi un pārskatīšanas procedūru atbildīgā personāla profesionālās kompetences, kā arī par ziņojumu apstrādi un pārskatīšanu atbildīgo personu izglītības, apmācību un atbalsta apraksts;
7)	pārskats par periodiem starp ziņojuma saņemšanu pie pakalpojumu sniedzēja, pretlikumīga satura pārskatīšanas sākšanu un dzēšanu vai bloķēšanu, iedalot periodos “24 stundu laikā”, “72 stundu laikā”, “septiņu dienu laikā” un “vēlākā laika periodā”;
8)	pārskats par gadījumu skaitu un veidu, kad pakalpojumu sniedzējs ir atteicies veikt ziņošanas un pārbaudes procedūru (3. panta 7. punkts).
3. Lai nodrošinātu ziņojumu informatīvo vērtību un salīdzināmību, uzraudzības iestāde ar rīkojumu izdod detalizētākus noteikumus par pārskatu struktūru un ziņošanas pienākuma apjomu.
Atbildīgā pilnvarotā persona un izsniegšanai pilnvarotā persona
5. pants. 1. Pakalpojuma sniedzēji norīko personu, kas atbilst priekšnosacījumiem saskaņā ar 9. panta 4. punktu 1991. gada Administratīvo pārkāpumu likumā (Verwaltungsstrafgesetz 1991, VStG), BGBl. Nr. 52/1991. Šai personai:
1)	jānodrošina, ka tiek ievēroti šā federālā likuma noteikumi;
2)	pieejamas nepieciešamās pilnvaras izdot rīkojumus attiecībā uz šā federālā likuma noteikumu ievērošanu;
3)	ir nepieciešamās vācu valodas zināšanas, lai varētu sadarboties ar iestādēm un tiesām; kā arī
4)	pieejami nepieciešamie resursi, lai izpildītu savus uzdevumus.
2. Atbildīgās pilnvarotās personas kontaktinformācija ir pastāvīgi viegli un tieši pieejama. Atbildīgā pilnvarotā persona rūpējas, lai uzraudzības iestādes var ar viņu sazināties.
3. Atbildīgā pilnvarotā persona piesakās dokumentu saņemšanai izsniegšanas dienestā Piegādes likuma (Zustellgesetz, ZustG), BGBl. Nr. 200/1982, 28.b un 35. panta izpratnē un reģistrējoties norāda, ka nav laika periodu, kuros dokumentu saņemšana nebūtu iespējama.
4. Pakalpojumu sniedzējs par pilnvarotu personu valsts iestāžu vai tiesu dokumentu saņemšanai norīko fizisku vai juridisku personu. Piemēro 1. punkta 3) apakšpunktu, 2. punkta pirmo teikumu un 3. punktu.
5. Par personu, kas ir atbildīgā pilnvarotā persona un dokumentu saņemšanai pilnvarotā persona, nekavējoties informē uzraudzības iestādi.
Īstenošana
6. pants. 1. Ja pakalpojumu sniedzējs pēc savas iniciatīvas nepilda pienākumu norīkot atbildīgo pilnvaroto personu vai dokumentu saņemšanai pilnvaroto personu, tad iestāde rakstiski pieprasa to norīkot septiņu dienu laikā. Ja pakalpojumu sniedzējam nav juridiskās adreses, filiāles vai citas pastāvīgas pārstāvniecības Austrijā un izrādās, ka likumīgu šā pieprasījuma izsniegšanu ārzemēs nevar veikt vai nav iespējams to veikt saprātīgā termiņā, tad par pieprasījumu paziņo, publicējot to uzraudzības iestādes tīmekļa vietnē. Tiek uzskatīts, ka pieprasījums publicēšanas brīdī ir piegādāts pakalpojumu sniedzējam. Publikācijā jābūt arī informācijai, ka turpmāki iestādes nolēmumi tiek uzskatīti par izsniegtiem, ja tie tiek nodoti glabāšanā iestādē un ir pieejami saņemšanai.
2. Ja pakalpojumu sniedzējs nepilda uzraudzības iestādes pieprasījumu par atbildīgās pilnvarotās personas vai dokumentu saņemšanai pilnvarotās personas norīkošanu, uzraudzības iestāde viņam piemēro naudas sodu (10. panta 1. punkts). Ja pakalpojuma sniedzējam nav juridiskās adreses, filiāles vai citas pastāvīgas pārstāvniecības Austrijā un viņš nav norīkojis atbildīgo pilnvaroto personu vai dokumentu saņemšanai pilnvaroto personu, kurai likumīgi var izsniegt dokumentus, lēmumus vai citus uzraudzības iestādes rīkojumus glabā uzraudzības iestādē. Pakalpojumu sniedzēju par dokumentu glabāšanu informē uzraudzības iestādes tīmekļa vietnē. Tajā jānorāda arī dokumentu izņemšanas perioda sākums un ilgums un dokumentu glabāšanas termiņš (3. punkts).
3. Noglabātajam dokumentam jābūt pieejamam saņemšanai vismaz divas nedēļas. Šā termiņa tecējums sākas dienā, kad paziņojums tiek publicēts tīmekļa vietnē. Noglabātie dokumenti tiek uzskatīti par piegādātiem šā perioda pirmajā dienā.
4. Paziņojumu izpildāmību, ja pakalpojumu sniedzēju juridiskā adrese ir Austrijā, nosaka 1991. gada Administratīvās izpildes likuma (Verwaltungsvollstreckungsgesetz 1991 — VVG), BGBl. Nr. 53/1991, noteikumi. Ja pakalpojuma sniedzējam nav juridiskās adreses, filiāles vai citas pastāvīgas pārstāvniecības Austrijā, uzraudzības iestādes nolēmumus par naudas soda piemērošanu atbilstoši šim federālajam likumam var izpildīt arī tādā veidā, ka zināmiem pakalpojumu sniedzēja parādniekiem un ar to saistītiem uzņēmumiem (5. punkts) ar nolēmumu nosaka aizliegumu maksāt pakalpojumu sniedzējam vai ar to saistītajam uzņēmumam. Uzņēmumi, kuriem ir regulāras darījumu attiecības ar pakalpojumu sniedzēju vai ar tā saistīto uzņēmumu (5. punkts) komerciālas saziņas mārketinga vai pārdošanas nolūkos Austrijā, tiek uzskatīti par parādniekiem iepriekšējā teikuma izpratnē. Naudas prasījums, kam šādā veidā noteikts maksājuma aizliegums, jāpārskaita uzraudzības iestādei, un tādējādi parādnieks ir atbrīvots no maksājuma pakalpojumu sniedzējam vai attiecīgajam saistītajam uzņēmumam. Šādi saņemtās summas jāreģistrē atsevišķā kontā. Ja saņemto summu kopsumma pārsniedz izpildāmo naudas soda summu, atlikusī summa jāpārskaita pakalpojumu sniedzējam vai ar to saistītajam uzņēmumam.
5. Kā saistīts ar pakalpojumu sniedzēju 4. punkta izpratnē ir:
1) tā mātes uzņēmums;
2) katrs meitas uzņēmums;
3) jebkurš cits uzņēmums no pakalpojumu sniedzēja uzņēmumu grupas, kā arī
4)	jebkurš uzņēmums, kas regulāri veic uzņēmējdarbību Austrijā, t. i., ir stabili un efektīvi saistīts ar vietējo ekonomiku, un tam ir darījumu attiecības ar pakalpojumu sniedzēju vai ar to saistītu uzņēmumu 1), 2) un 3) apakšpunkta izpratnē, it īpaši, tirgojot vai pārdodot komerciālus paziņojumus publicēšanai komunikācijas platformā.
Sūdzību procedūra
7. pants. 1. Ja ir sūdzības par trūkumiem ziņošanas procedūrā saskaņā ar 3. panta 2. punkta 1), 2) un 3) apakšpunktu vai pārskatīšanas procedūrā saskaņā ar 3. panta 4. punktu, tad lietotāji var sazināties ar sūdzību biroju. Priekšnoteikums, lai iesaistītu sūdzību biroju, ir tāds, ka lietotājs iepriekš ir sazinājies ar pakalpojumu sniedzēju un vai nu nav saņēmis no tā atbildi, vai arī abas strīdā iesaistītās puses nav spējušas rast risinājumu. Sūdzību birojam ir jānodrošina mierizlīgums, izstrādājot risinājuma priekšlikumu, vai arī jāinformē lietotājs un pakalpojumu sniedzējs par tā viedokli attiecībā uz konkrēto gadījumu.
2. Pēc uzraudzības iestādes uzklausīšanas sūdzību birojs nosaka pamatnostādnes šīs procedūras īstenošanai, īpaši nosakot attiecīgajai situācijai pielāgotus termiņus procedūras beigšanai. Pamatnostādnes ir balstītas uz 6. panta 2. punkta un 6. punkta 1) apakšpunkta, 7. panta 1. punkta, 8. panta 1. punkta 1) un 2) apakšpunkta un 2. punkta principiem Alternatīvas strīdu izšķiršanas likumā (Alternative Streitbeilegung-Gesetzes, AStG), BGBl.  I Nr. 105/2015, un tās ir jāpublicē piemērotā formā.
3. Sūdzību birojs sagatavo gada pārskatu par tiesā izskatīšanai nodotām lietām, ko publicē kā darbības pārskata daļu saskaņā ar 19. panta 2. punktu Federālajā likumā par Austrijas sakaru iestādes (KommAustria) izveidošanu (KommAustria-Gesetz, KOG), BGBl. I, Nr. 32/2001. Turklāt sūdzību birojam ik mēnesi jāsniedz uzraudzības iestādei kopsavilkums par izskatīto sūdzību skaitu, veidu un saturu, kā arī jaunajām sūdzībām.
3. nodaļa
Uzraudzība un sankcijas
Uzraudzības iestāde, sūdzību birojs, finanšu iemaksas
8. pants. 1. Uzraudzības iestāde saskaņā ar šo federālo likumu ir saskaņā ar KOG 1. pantu izveidotā Austrijas sakaru iestāde.
2. KommAustria administratīvais atbalsts jautājumos, kas saistīti ar šo federālo likumu, un sūdzību biroja funkcijas ir deleģētas RTR-GmbH, par atbildīgo nosakot plašsaziņas līdzekļu departamenta rīkotājdirektoru.
2.a Uzraudzības iestāde saistībā ar darbības pārskatu, kas jāizveido par 2022. gadu (KOG 19. panta 2. punkts), saņemot atbalstu no sūdzību biroja, izvērtē šajā federālajā likumā paredzēto pasākumu un rīcības pienākumu efektivitāti un ar to saistīto attīstību iepriekšējo divu kalendāro gadu laikā.
3. Lai finansētu izdevumus, kas radušies, izpildot šajā federālajā likumā noteiktos KommAustria un RTR-GmbH uzdevumus, proporcijā 2:1 paredzēti līdzekļi, ko gūst, no vienas puses, no to pakalpojumu sniedzēju iemaksām, uz kuriem attiecas šis federālais likums, un, no otras puses, no federālā budžeta līdzekļiem. Šim nolūkam no federālā budžeta pārskaita dotāciju 80 000 EUR apmērā no ienākumiem, kas iegūti no nodevām atbilstoši 3. panta 1. punktam Apraides nodevu likumā (Rundfunkgebührengesetz, RGG), BGBl. I Nr. 159/1999, papildus iemaksām saskaņā ar KOG 35. panta 1. punktu, un tas jāveic katru gadu  30. janvārī. Piemēro KOG 35. panta 1. punkta trešo un pēdējo teikumu.
4. Finanšu iemaksu summas saskaņā ar 3. punkta pirmo teikumu aprēķina tādā veidā, ka visi pakalpojumu sniedzēji piedalās to paredzamo izdevumu neapstrīdamās daļas finansēšanā, kas jāsedz ar finanšu iemaksām proporcionāli to iekšzemes pārdošanas apjomiem no komerciāliem paziņojumiem. Attiecībā uz finanšu iemaksu noteikšanas procedūru piemēro KOG 35. panta 4. līdz 14. punkta noteikumus. Ja pakalpojumu sniedzējam nav juridiskās adreses, filiāles un citas pastāvīgas pārstāvniecības Austrijā, finanšu iemaksu maksāšanas procedūra tiek noteikta atbilstoši 6. panta 4. punktam.
Uzraudzības procedūra
9. pants. 1. Ja sūdzību birojs viena mēneša laikā saņem vairāk nekā piecas pamatotas sūdzības (7. pants) par kāda pakalpojuma sniedzēja veikto pasākumu nepietiekamību, tad uzraudzības iestāde pārbauda, vai šie pasākumi ir bijuši piemēroti 3. pantā paredzēto prasību izpildei.
2. Ja, pamatojoties uz sūdzību biežumu un veidu, līdzšinējo uzraudzības procedūru rezultātiem, sūdzību biroja paziņojumu vai uzraudzības iestādes pagaidu novērtējumu, uzraudzības iestāde nonāk pie secinājuma, ka pārkāpti šajā federālajā likumā paredzētie pienākumi, tā uzsāk uzraudzības procedūru, un:
1) izņemot 2) apakšpunktā minētos gadījumus, ar lēmumu uzdod pakalpojumu sniedzējam atjaunot likumīgo stāvokli un veikt atbilstošus piesardzības pasākumus, lai turpmāk izvairītos no juridiskiem pārkāpumiem; pakalpojumu sniedzējam jāizpilda šis lēmums uzraudzības iestādes noteiktajā, ne ilgāk kā četru nedēļu termiņā, un jāziņo uzraudzības iestādei par to ar atbildīgās pilnvarotās personas starpniecību;
2) gadījumos, kad pakalpojumu sniedzējam lēmums saskaņā ar 1) apakšpunktu ir izsniegts jau vairāk nekā vienu reizi vai ja pakalpojumu sniedzējs nepilda lēmumu saskaņā ar 1) apakšpunktu, uzliek naudas sodu atbilstoši 10. pantam.
3. Novērtējot piemērotību un nosakot pienākumu veikt piemērotus piesardzības pasākumus, uzraudzības iestādei jāņem vērā, ka saskaņā ar šo federālo likumu pakalpojumu sniedzējam prasītie pasākumi nedrīkst izraisīt vispārēju iepriekšēju satura pārbaudi. Uzdotie pasākumi un tam vajadzīgie pasākumi ir piemēroti un samērīgi izvirzīto mērķu sasniegšanai — piemēram, palielināt lietotāju aizsardzības mehānismu efektivitāti, aizsargāt sabiedrību no pretlikumīga satura un aizsargāt tādu personu intereses, uz kurām attiecas šāds saturs, — ņemot vērā pakalpojumu sniedzēju juridiskās intereses.
Naudas sodi
10. pants. 1. Personai, kas viena vai kā daļa no struktūras iecelta pakalpojumu sniedzēja pārstāvēšanai uz āru vai kurai ir pilnvaras pieņemt lēmumus pakalpojumu sniedzēja vārdā, vadošā amatā, neskatoties uz uzraudzības iestādes pieprasījumu (6. panta 1. punkts), neizpilda pienākumu norīkot atbildīgo pilnvaroto personu saskaņā ar 5. panta 1. punktu vai pienākumu norīkot dokumentu saņemšanai pilnvaroto personu saskaņā ar 5. panta 4. punktu, nosaka naudas sodu līdz 1 000 000 EUR apmērā. Uzraudzības iestāde atturas no sodīšanas, ja juridiskajai personai saskaņā ar 2. punktu par to pašu pārkāpumu jau ir uzlikts naudas sods un nav īpašu apstākļu, kas būtu pretrunā ar atturēšanos no sodīšanas.
2. Uzraudzības iestāde atkarībā no pārkāpuma smaguma un saskaņā ar noteikumiem 9. panta 2. punktā pakalpojumu sniedzējam nosaka naudas sodu apmērā līdz 10 000 000 EUR, ja:
1)	tas:
a)	pretēji 3. panta 2. punkta 1), 2) un 3) apakšpunktā esošajiem noteikumiem nenodrošina ziņošanas procedūru vai arī nodrošina šādu sistēmu, taču tai nav visu funkciju, kas noteiktas 3. panta 2. punkta 1), 2) un 3) apakšpunktā;
b)	pretēji 3. panta 3. punkta 1) apakšpunktā esošajiem noteikumiem neveic nekādus pasākumus, lai novērtētu un, pamatojoties uz šo novērtējumu, bloķētu vai izņemtu pretlikumīgu saturu;
c)	pretēji 3. panta 3. punkta 2) apakšpunktā esošajiem noteikumiem nenodrošina, ka pierādījumu iegūšanai tiek dublēts un glabāts saturs, kuram piemēro dzēšanu un bloķēšanu;
d)	pretēji 3. panta 4. punktā esošajiem noteikumiem nenodrošina pārskatīšanas procedūru vai arī nodrošina šādu sistēmu, taču tā nav izveidota efektīva un pārredzama saskaņā ar 3. panta 4. punktu;
e)	pretēji 3. panta 5. punktā esošajiem noteikumiem sniedz informāciju citām personām;
f)	pretēji 4. panta 1. un 2. punktā esošajiem noteikumiem nepilda savu ziņošanas pienākumu, nepilda to laikus vai pilda nepilnīgi;
g)	pretēji 5. panta 1. punktā esošajiem noteikumiem neieceļ atbildīgo pilnvaroto personu;
h)	pretēji 5. panta 4. punktā esošajiem noteikumiem neieceļ par dokumentu saņemšanu atbildīgo personu;
un
2)	kuri:
a)	atbildīgajai pilnvarotajai personai; vai
b)	tāpēc, ka pretēji 5. panta 1. punktā esošajiem noteikumiem, nav norīkota atbildīga pilnvarotā persona, kas —viena vai kā daļa no struktūras — iecelta pakalpojumu sniedzēja pārstāvēšanai uz āru vai kurai ir pilnvaras pieņemt lēmumus pakalpojumu sniedzēja vārdā, vadošā amatā,
īstenojot savas rīkojumu izdošanas un kontroles pilnvaras, nenodrošina, ka ievēroti 1) apakšpunktā minētie pienākumi.
3. Nosakot naudas soda saskaņā ar 1. vai 2. punkta apmēru, it īpaši jāņem vērā šādi apstākļi:
1)	pakalpojumu sniedzēja finansiālais stāvoklis, kā redzams, piemēram, no viņa kopējā apgrozījuma;
2)	reģistrēto platformas lietotāju skaits;
3)	iepriekšējie pārkāpumi;
4)	pakalpojuma sniedzēja nolaidības apmērs un ilgums, pildot pienākumu;
5)	iesaistīšanās situācijas noskaidrošanā; kā arī
6)	to pasākumu apjoms, kas veikti, lai novērstu pārkāpumu vai uzdotu darbiniekiem rīkoties saskaņā ar likumu.
4. Ja atbildīgā pilnvarotā persona:
1)	pretēji 5. panta 2. punkta pirmajam teikumam nenodrošina, ka viņas kontaktinformācija vienmēr ir viegli un nekavējoties pieejama; vai
2)	pretēji 5. panta 2. punkta otrajam teikumam nav jebkurā laikā sasniedzama uzraudzības iestādei; vai
[bookmark: _GoBack]3)	neievēro 5. panta 3. punktā noteikto pienākumu,
tā izdara administratīvu pārkāpumu, un uzraudzības iestāde tai var noteikt naudas sodu līdz 10 000 EUR apmērā.
5. Ja dokumentu saņemšanai pilnvarotā persona:
1)	pretēji 5. panta 2. punkta pirmajam teikumam saistībā ar 4. punkta otro teikumu nenodrošina, ka viņas kontaktinformācija vienmēr ir viegli un nekavējoties pieejama; vai
2)	neievēro 5. panta 3. punktā saistībā ar 4. punkta otro teikumu noteiktos pienākumus;
tā izdara administratīvu pārkāpumu un uzraudzības iestāde tai var noteikt naudas sodu līdz 10 000 EUR apmērā.
6. Ja pakalpojumu sniedzējs:
1)	nepilda pienākumu sniegt informāciju, lai noteiktu tā kā tāda pakalpojumu sniedzēju statusu, uz kuru attiecas šis federālais likums; vai
2)	nepilda pienākumu sniegt informāciju un atļaut dokumentu un žurnālu pārbaudīšanu (KOG 8. panta 4. punkts saistībā ar 35. panta 13. punktu),
neskatoties uz pieprasījumu, tas izdara administratīvu pārkāpumu, saistībā ar ko uzraudzības iestāde var noteikt naudas sodu līdz 58 000 EUR.
Sūdzības
11. pants. Sūdzībām par lēmumiem par naudas sodiem un lēmumiem saskaņā ar 9. panta 2. punkta 1) apakšpunktu, atkāpjoties no noteikumiem 13. panta 1. punktā Administratīvo tiesu procesa likumā (Verwaltungsgerichtsverfahrensgesetz, VwGVG), BGBl. I Nr. 33/2013, nav apturoša spēka. Federālā administratīvā tiesa attiecīgajā tiesvedībā pēc pieteikuma var atzīt apturošu iedarbību, ja pēc visu iesaistīto interešu izvērtēšanas lēmuma izpilde sūdzības iesniedzējam radīs nopietnu un neatgriezenisku kaitējumu.
4. nodaļa
Nobeiguma noteikumi
Atsauces un noteikumi
12. pants. 1. Ja šajā federālajā likumā ir atsauces uz citiem federālajiem likumiem, tie jāpiemēro to attiecīgi spēkā esošajā redakcijā. Ja vien šajā federālajā likumā nav noteikts citādi, tas neskar Likuma par audiovizuālo mediju pakalpojumiem (Audiovisuelle Mediendienste-Gesetz, AMD-G), BGBl. I Nr. 84/2001, un ECG noteikumus.
2. Visi šajā federālajā likumā izmantotie personu apzīmējumi vienlīdzīgi attiecas gan uz sievietēm, gan vīriešiem.
3. Naudas sodi, kas uzlikti saskaņā ar šo federālo likumu, tiek ieskaitīti valsts budžetā. Galīgie lēmumi ir izpildes dokumenti. Kopumā RTR-GmbH katru gadu pārskaita pusi no summas, kas iegūta no noteiktajiem naudas sodiem, kā finansiālu ieguldījumu, lai izpildītu šajā federālajā likumā paredzētos uzraudzības iestādes un sūdzību biroja uzdevumus.
Izpilde
13. pants. Par šā federālā likuma īstenošanu atbildīgs ir federālais kanclers.
Stāšanās spēkā un pārejas noteikumi
14. pants. Šis federālais likums stājas spēkā 2021. gada 1. janvārī. Pakalpojumu sniedzēji, uz kuriem šā federālā likuma spēkā stāšanās brīdī attiecas tā noteikumi, līdz 2021. gada 31. martam īsteno šajā federālajā likumā paredzētos pienākumus, pakalpojumu sniedzēji, kas pievienojās vēlāk — trīs mēnešu laikā pēc darba uzsākšanas.
2. pants
Grozījumi Federālajā likumā par Austrijas sakaru iestādes izveidošanu
Federālo likumu par Austrijas sakaru iestādes izveidošanu (KommAustria-Gesetz, KOG), BGBl. I Nr. 32/2001, kurā jaunākie grozījumi izdarīti ar Federālo likumu BGBl. I Nr. 24/2020, groza šādi:
1) šā likuma 2. panta 1. punkta 14) apakšpunkta beigās punktu aizstāj ar komatu un pievieno šādu 15) apakšpunktu:
“15)	pilda uzdevumus atbilstoši Likumam par komunikācijas platformām (KoPl-G), BGBl. Nr. 151/2020.”;
2) šā likuma 2. panta 3. punkta 9) apakšpunkta beigās punktu aizstāj ar semikolu un pievieno šādu 10) apakšpunktu:
“10)	nodrošina komunikācijas platformu pakalpojumu sniedzēju efektīvus un pārredzamus pasākumus.”;
3) šā likuma 13. panta 4. punkta 1) apakšpunktā m) punkta beigās punktu aizstāj ar semikolu un pievieno šādu n) punktu:
“n)	uzraudzības iestādes uzdevumi atbilstoši KoPl-G.”;
4) šā likuma 17. panta 6.a punkta 3) apakšpunkta beigās punktu aizstāj ar semikolu un pievieno šādu 4) apakšpunktu:
“4)	sūdzību izskatīšanas iestāde atbilstoši KoPl-G.”;
5) šā likuma 19. panta 3. punkta 5.a) apakšpunktā pievieno šādu d) punktu:
“d)	sūdzību izskatīšanas iestāde atbilstoši KoPl-G;”
6) šā likuma 44. pantā pievieno šādu 25. punktu:
“25. Šā likuma 2. panta 1. un 3. punkts, 13. panta 4. punkts, 17. panta 6.a punkts un 19. panta 3. punkts Federālā likuma, BGBl. 1 Nr. 151/2020, redakcijā stājas spēkā 2021. gada 1. janvārī.”

